Source: http://merit.slv.cz/KSPO/13Co/97/2016
Timestamp: 2018-10-18 11:22:07+00:00
Document Index: 12472661

Matched Legal Cases: ['súd ', 'súd ', 'súd ', 'súd ', '§ 101', '§ 470', '§ 208', 'súd ', 'súd ', 'Súd ', 'súd ', '§ 101', 'súd ', 'súd ', '§ 396', '§ 262', '§ 393']

KSPO/13Co/97/2016
Súd: Krajský súd Prešov Spisová značka: 13Co/97/2016 Identifikačné číslo súdneho spisu: 8813203491 Dátum vydania rozhodnutia: 31. 08. 2016 Meno a priezvisko sudcu, VSÚ: JUDr. Jozef Škrab ECLI: ECLI:SK:KSPO:2016:8813203491.1
Uznesenie Krajský súd v Prešove v senáte zloženom z predsedu senátu JUDr. Jozefa Škraba a členov JUDr. Petra Šama a JUDr. Mareka Kohúta, v právnej veci žalobcu: CD Consulting s.r.o., so sídlom Politických věznů 1272/21, Nové Město, Praha 1, IČO: 26 429 705, ČR, zastúpeného: Advokátska kancelária Fridrich Paľko, s.r.o., so sídlom Bratislava, Grösslingova 4, IČO: 36 864 421, proti žalovanej: V. Q., K.. X.XX.XXXX, O. W. XXX, o uplatnenie pohľadávky zo zmenky, na odvolanie žalobcu proti rozsudku Okresného súdu Vranov nad Topľou zo dňa 23.3.2016 pod č. k. 9C/430/2013-99, takto
Pripúšťa späťvzatie žaloby, ruší rozsudok súdu prvej inštancie a konanie zastavuje.
Žalovaná má nárok na náhradu trov konania v rozsahu 100 %.
1) Okresný súd Vranov nad Topľou vyššie označeným rozsudkom zamietol žalobu, ktorou žalobca žiadal zaviazať žalovanú na zaplatenie zmenkovej sumy 192,- eur s príslušenstvom.
2) Podaním zo dňa 12.5.2016 (ešte pred právoplatnosťou rozsudku) vzal žalobca návrh na začatie konania v celom rozsahu späť a navrhol konanie zastaviť. Zároveň žiadal o vrátenie zaplatených súdnych poplatkov.
3) Okresný súd po doručení späťvzatia návrhu na začatie konania vyzval prípisom zo dňa 20.5.2016 (č. l. 110) žalovanú na vyjadrenie v lehote 3 dní, či so späťvzatím návrhu súhlasí a zároveň aby sa vyjadrila k trovám konania. Zároveň bola poučená, že pokiaľ sa v stanovenej lehote k späťvzatiu návrhu nevyjadrí, bude sa mať za to, že s jeho späťvzatím súhlasí (§ 101 ods. 3 O.s.p.).
4) Podľa § 470 ods. 2 CSP, právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované.
5) Podľa § 208 O.s.p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví.
6) Keďže žalobca vzal návrh na začatie konania späť ešte pred právoplatnosťou súdu prvej inštancie, pričom sa má za to, že žalovaná so späťvzatím súhlasí (§ 101 ods. 3 O.s.p.), odvolací súd pripustil späťvzatie žaloby, zrušil rozsudok súdu prvej inštancie a konanie zastavil.
7) O trovách celého konania odvolací súd rozhodol podľa § 396 ods. 1 v spojení s § 262 ods. 2 CSP. 8) Toto rozhodnutie prijal senát Krajského súdu v Prešove pomerom hlasov 3:0 (§ 393 ods. 2, posledná veta, CSP).